**Ministru kabineta noteikumu projekta „****Grozījumi Ministru kabineta 2009.gada 10.marta noteikumos Nr.238 „Noteikumi par darbības programmas „Uzņēmējdarbība un inovācijas” papildinājuma 2.2.1.4.1.apakšaktivitāti „Atbalsts aizdevumu veidā komersantu konkurētspējas uzlabošanai””**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I.Tiesību akta projekta izstrādes nepieciešamība** | | |
| 1. | Pamatojums | Noteikumu projekts sagatavots, pamatojoties uz Eiropas Savienības struktūrfondu un Kohēzijas fonda vadības likuma 18.panta 10.punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Darbības programmas „Uzņēmējdarbība un inovācijas" papildinājuma 2.2.1.1.aktivitātes „Ieguldījumu fonds investīcijām garantijās, paaugstināta riska aizdevumos, riska kapitāla fondos un cita veida finanšu instrumentos” (turpmāk – 2.2.1.1.aktivitāte) ietvaros SIA „Latvijas Garantiju aģentūra” (turpmāk – LGA) kā Finansējuma saņēmējs ar 2012.gada 1.janvāri no Eiropas Investīciju fonda (turpmāk – EIF) pārņēma JEREMIE Ieguldījumu fonda ieviešanu, kā ietvaros EIF izvēlētās finanšu starpniekinstitūcijas – A/S „SEB banka” un A/S „Swedbank” (turpmāk – finanšu starpnieki) – sniedza dalīta riska aizdevumus investīcijām un apgrozāmajiem līdzekļiem komersantiem to tālākai attīstībai. Programmas ietvaros minētās komercbankas nodrošināja privāto līdzfinansējumu 50 % apmērā no izsniegtā aizdevuma summas. Programma tika slēgta 2012.gada 25.aprīlī, un programmas ietvaros tika izsniegti 32 aizdevumi par kopējo finansējumu 14 343 450 *euro*, tajā skaitā publiskais finansējums – 7 171 725 *euro*.  Ekonomikas ministrija (turpmāk – EM) 2014.gada 27.martā saņēma LGA 2014.gada 25.marta vēstuli Nr.1-12/92 „Par AS „SEB banka” JEREMIE aizdevumiem”, ar kuru LGA informēja, ka vairāki dalīta riska aizdevumu projekti, ko ir izsniegusi AS „SEB Banka” un AS “Swedbanka” 2.2.1.1.aktivitātes ietvaros 2010. un 2011.gadā, ir līdzfinansēti arī no Latvijas Investīciju un attīstības aģentūras (turpmāk – LIAA) īstenotajām grantu programmām, kas finansētas no struktūrfondu līdzekļiem, un Lauku atbalsta dienesta Zivsaimniecības fonda programmas. Papildu informāciju LGA sniedza ar 2014.gada 28.maija vēstuli Nr.1-12/123 „Par JEREMIE aizdevumiem”, uzskaitot dalīta riska aizdevumus, kuros ir konstatēts dubultais finansējums. Tāpat arī LGA norādīja projektus, kuriem izsniegtais aizdevums ir uzskatāms par neatbilstoši mērķim vai tas ticis izsniegts grūtībās nonākušiem uzņēmumiem.  EM ar 2014.gada 29.aprīļa vēstuli Nr.334-5-6613 „Par dubultā finansējuma riska novēršanu 2.2.1.1.aktivitātes ietvaros” un 2014.gada 23.jūlija vēstuli Nr.334-5-6613 „Par risinājumu konstatētajiem dubultā finansējuma gadījumiem dalīta riska aizdevumos” informēja Finanšu ministriju (turpmāk - FM) kā ES fondu vadošo iestādi par LGA konstatējumu un iespējamajiem risinājumiem. FM 2014.gada 29.augustā rīkoja sanāksmi, kurā piedalījās FM, EM, LGA un Valsts kases pārstāvji.  Izvērtējot augstākminēto situāciju, EM secināja, ka ņemot vērā Finanšu ministrijas kā vadošās iestādes[[1]](#footnote-1) un finanšu instrumentu Uzraudzības komitejas norādījumus[[2]](#footnote-2), līdz pat 2013.gada februārim[[3]](#footnote-3) nebija tieši noteikts aizliegums kumulēt /apvienot atbalstu, kas saņemts finanšu instrumentu aktivitātē un granta programmā. Tādējādi konstatējams, ka uz aizdevumu izsniegšanas brīdi minētās komercbankas nepārkāpa normatīvo aktu vai līguma nosacījumus. Savukārt, ņemot vērā Eiropas Komisijas Reģionālās politikas ģenerāldirektorāta (turpmāk – DG REGIO) 2011.gada oktobrī veikto auditu par Eiropas Reģionālās attīstības fonda līdzfinansēto finanšu vadības instrumentu aktivitāšu īstenošanu Latvijā un audita rezultātiem (gala ziņojums 15.03.2013. Nr. ARES (2013) 3475452), DG REGIO norādīja, ka nedrīkst izmantot divas atbalsta formas, lai avansā finansētu vai apmaksātu vienus un tos pašus izdevumus, daļēji vai kopumā[[4]](#footnote-4). Attiecīgi DG REGIO ziņojumā, interpretējot konkrētus normatīvos aktos, norādīja, ka nav pieļaujama finanšu instrumentu apvienošana ar grantu programmām par tām pašām attiecināmajām izmaksām un piemēroja finanšu korekciju. Ministru kabineta 2013.gada 5.marta sēdē [[5]](#footnote-5) tika nolemts piekrist DG REGIO piemērotajai finanšu korekcijai.  EM 2014.gada 22.septembrī ir nosūtījusi apliecinājumu Valsts kasei, ar kuru informē, ka kopējā izsniegtā dalīta riska aizdevumu summa, kuros ir konstatēts dubultais finansējums un, kas izsniegti neatbilstoši mērķim vai grūtībās nonākušiem uzņēmumiem, ir 7 503 406 *euro*, no kuras publiskais finansējums ir 3 751 703 *euro,* t.sk. Eiropas Reģionālās attīstības fonda (turpmāk – ERAF) finansējums ir 3 459 029 *euro* un valsts budžeta finansējums 292 674 *euro*. Apliecinājumā papildus norādīts, ka nepieciešams ieturēt arī finanšu starpniekiem līdz 2014.gada 30.jūnijam samaksātās un līdz 2015.gada 31.decembrim maksājamās vadības izmaksas proporcionāli neatbilstoši veikto izdevumu apjomam pret kopējo izsniegto aizdevumu apjomu, kas aprēķinātas katram finanšu starpniekam atsevišķi. Kopējā ieturamā summa par finanšu starpnieku vadības izmaksām apliecinājumā ir norādīta 233 385 *euro*.  LGA kā Finansējuma saņēmējs 2014.gada 24.oktobrī informēja EM, ka finanšu starpnieki ir izteikuši vēlmi slēgt programmu ne vēlāk kā līdz 2014.gada beigām, veicot pamatsummas atlikuma atmaksu par visiem dalīta riska aizdevumiem. Līdz ar to augstākminētās norādītās vadības izmaksas būtu atmaksājamas daļēji, proti, tikai faktiski veiktās vadības izmaksas līdz 2014.gada 30.septembrim, par ko LGA ir saņēmusi maksājumu pieprasījumu. Saskaņā ar EM aprēķiniem kopējā papildus ieturamā summa par finanšu starpnieku vadības izmaksām ir **178 227** *euro*.  Ņemot vērā augstāk minēto, LGA kā Finansējuma saņēmējam ir nepieciešams veikt finansējuma atmaksu par tiem finanšu starpnieku izsniegtajiem aizdevumiem, kuros konstatēts dubultais finansējums, kā arī par tiem aizdevumiem, kas izsniegti neatbilstoši aktivitātes mērķim vai grūtībās nonākušiem uzņēmumiem.  **Līdz ar to no 2.2.1.1.aktivitātes izdevumu deklarācijas kopējā ieturamā summa, ir 7 681 634 *euro* apmērā, t.sk. publiskais finansējums 3 929 931 *euro* apmērā, t.sk. ERAF finansējums 3 623 353 *euro* un valsts budžeta finansējums 306 578 *euro,* kā arī privātais finansējums 3 751 703 *euro* apmērā**.  Tādējādi EM veiks finanšu korekciju 2.2.1.1.aktivitātes ietvaros un uzdos LGA atmaksāt neatbilstoši veiktos izdevumus 3 929 931 *euro* apmērā, t.sk. ERAF finansējums 3 623 353 *euro* un valsts budžeta finansējums 306 578 *euro.*  Saskaņā ar Padomes 2006.gada 11.jūlija Regulas (EK) Nr. 1083/2006, ar ko paredz vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Regulu (EK) Nr. 1260/1999 (turpmāk – Regula Nr.1083/2006) 98.panta 2.punktu, korekciju rezultātā atbrīvotos finanšu resursus var atkārtoti izmantot attiecīgajai darbības programmai atbilstīgi 3.punktā minētājiem nosacījumiem, t.i. ieguldījumu nedrīkst vēlreiz izmantot darbībām, kas ir korekciju priekšmets, ne arī tur, kur ir iepriekš veikta sistēmātiska finanšu korekcija. Ņemot vērā, ka darbības programmas “Cilvēkresursu un nodarbinātība” 1.3.1.2.aktivitātes „Atbalsts pašnodarbinātības un uzņēmējdarbības uzsākšanai” (turpmāk – 1.3.1.2.aktivitāte) ietvaros pieejamais finansējums varētu tikt izsmelts 2014.gada oktobra mēnesī, EM ierosina 2.2.1.1.aktivitātes korekcijas rezultātā atbrīvojušos finansējumu 3 929 931 *euro* apmērā, t.sk. ERAF finansējums 3 623 353 *euro* un valsts budžeta finansējums 306 578 *euro* pārcelt uz 2.2.1.4.1. apakšaktivitātes „Atbalsts aizdevumu veidā komersantu konkurētspējas uzlabošanai” (turpmāk – 2.2.1.4.1.aktivitāte) otrās projektu iesniegumu atlases kārtu, lai 2.2.1.4.1.aktivitātes ietvaros turpmāk sniegtu aizdevumus arī saimnieciskās darbības uzsācējiem.  Saskaņā ar 1.3.1.2.aktivitāti regulējošo MK noteikumu Nr.293[[6]](#footnote-6) 35.2 punktu aizdevumiem un procentu likmes subsīdijām pieejamais finansējums ir 22 935 251 *euro*, ko veido Eiropas Sociālā fonda finansējums 10 376 835 *euro,* valsts budžeta finansējums 1 831 205 *euro* un valsts akciju sabiedrības „Latvijas attīstības finanšu institūcija ALTUM” (turpmāk – sabiedrība Altum) finansējums 10 727 211 *euro.*  Uz š.g. 1.oktobri 1.3.1.2.aktivitātes ietvaros ir noslēgti 1 406 līgumi par aizdevumu piešķiršanu par finansējumu 23 654 465 *euro* apmērā, kā arī ir attiecināti granti aizdevumu dzēšanai 1 382 794 *euro* apmērā saskaņā ar Eiropas Komisijas Nodarbinātības, sociālo lietu un iekļautības ģenerāldirektorāta (turpmāk – DG EMPL) 2011.gada decembrī veikto revīziju, tādējādi ir noslēgti līgumi par kopējo finansējumu 24 548 485 *euro*, kas sastāda 109% no 1.3.1.2.aktivitātē pieejamā finansējuma aizdevumiem, kas ir sastāda 22 935 221 *euro*. Savukārt maksājumi ir veikti 1 281 uzsācējiem, par finansējumu 20 932 829 *euro* apmērā, kā arī ir attiecināti granti aizdevumu dzēšanai 1 035 955 *euro* apmērā saskaņā ar DG EMPL veikto revīziju, tādējādi ir veikti maksājumi par kopējo finansējumu 22 662 855 *euro* apmērā, kas sastāda 98,8% no 1.3.1.2.aktivtātē pieejamā finansējuma aizdevumiem, kas ir sastāda 22 935 221 *euro*. Papildus 1.3.1.2.aktivitātē ir pieejams finansējums, kas radies no procentu ieņēmumiem un kas ir jāizlieto saskaņā ar COCOF norādījumu[[7]](#footnote-7) 5.1.2.punktu. Šis finansējums uz 2013.gada 31.decembri sastādīja indikatīvi 1 308 139 *euro* un ir iekļauts līgumā par projekta īstenošanu starp LIAA un sabiedrību Altum.  Novirzot 2.2.1.1.aktivitātes korekciju rezultātā radušos finansējumu 2.2.1.4.1.aktivitātei, varētu turpināt sniegt aizdevumus ar procentu likmes subsīdiju saimnieciskās darbības uzsācējiem vai personām, kas vēlas uzsākt saimniecisko darbību līdz 2015.gada 31.decembrim, tādējādi nodrošinot n+2 principa ievērošanu, kas noteikts Regulas Nr.1083/2006 93.panta 1. un 2.punktā. Tāpat jānorāda, ka šāds finanšu korekciju rezultātā radušā finansējuma izmantošanas veids nav pretrunā ar Regulas Nr.1083/2006 98.panta 2.punkta nosacījumiem.  Šis MK noteikumu Nr.238 grozījumu projekts paredz, ka 2.2.1.4.1.aktivitātes otrās projektu iesniegumu atlases kārtas ietvaros izmaksas, kas paredzētas atbalstam saimnieciskās darbības uzsācējiem saskaņā ar normatīvajiem aktiem par aizdevumiem, ir attiecināmas ar 2014.gada 1.oktobri. Lai arī pamatā tiesību normai atpakaļejošu spēku nevar piešķirt, jo tas izriet no tiesiskas valsts principa, konkrētajā gadījumā šāds regulējums nekādā veidā neaizskar Finansējuma saņēmēja tiesības (netiek ietekmēts tā pienākumu/tiesību loks), tai skaitā, tās, kuras izriet no noslēgtā līguma, jo faktiski mainās tikai finansējuma avots. Turklāt šāds regulējums ir labvēlīgāks arī potenciālajiem atbalsta gala saņēmējiem (saimnieciskās darbības uzsācējiem), jo tiek nodrošināts, ka nav pārrāvums konkrētā atbalsta saņemšanai. Ņemot augstāk minētos apstākļus, ir konstatējams, ka būtu piemērojams izņēmuma gadījums, kas tiesību teorijā un doktrīnā atsevišķos gadījumos ir pieļaujams, proti, var noteikt, ka normai ir atpakaļejošs spēks. Turklāt jānorāda, ka regulējums nav pretrunā arī ar Ministru kabineta 2007.gada 26.jūnija noteikumu Nr. 419 “Kārtība, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu” 5.punktu, kas nosaka, ka Eiropas Savienības fonda projekta ietvaros radušās izmaksas var uzskatīt par attiecināmām, ja tās atbilst kārtībai, kādā īsteno darbības programmas papildinājumā minētās aktivitātes, un ir radušās ne agrāk kā 2006.gada 24.oktobrī.  Lai sabiedrības Altum projekta iesniegums kvalificētos MK noteikumu Nr.238 2.pielikuma kvalitātes kritērijam Nr.5 “Horizontālā prioritāte “Makroekonomiskā stabilitāte”, sabiedrībai Altum aizdevumu fondā ir jāfinansē sava daļa ne mazāk kā 26% apmērā no aizdevuma fonda apmērā. Tādējādi sabiedrības Altum līdzfinansējums ir 1 385 000 *euro.*  Saskaņā ar Ministru kabineta 2009.gada 10.marta noteikumu Nr.238 „Noteikumi par darbības programmas „Uzņēmējdarbība un inovācijas” papildinājuma 2.2.1.4.1.apakšaktivitāti „Atbalsts aizdevumu veidā komersantu konkurētspējas uzlabošanai” (turpmāk – MK noteikumi Nr.238) 5.punktu atbildīgā iestāde ir EM, savukārt saskaņā ar 9.punktu projekta iesniedzējs ir sabiedrība Altum. 2014.gada 25.augustā EM noslēdza līgumu ar sabiedrību Altum Nr. L-2014/05 par projekta „Otrā kārta – aizdevumi komersantu konkurētspējas uzlabošanai” īstenošanu. Pēc šo MK noteikumu Nr.238 grozījumu spēkā stāšanās sabiedrība Altum iesniegs precizēto projekta iesniegumu un biznesa plānu un tiks veikti grozījumi noslēgtajā līgumā, lai paredzētu atbalsta sniegšanu saimnieciskās darbības uzsācējiem.  Saskaņā ar Finanšu ministrijas kā Vadošās iestādes ierosinājumu, EM ierosina ārējā normatīvā aktā nenorādīt indikatīvu finansējuma apmēru procentu ieņēmumiem, kas jāizlieto saskaņā ar COCOF norādījumiem, bet to atrunāt līgumā par projekta īstenošanu. EM informē, ka 2.2.1.4.1.aktivitātes pirmās projektu iesniegumu atlases kārtas ietvaros rastie procentu ieņēmumi tiks izmantoti 2.2.1.4.1.aktivitātes otrās projektu iesniegumu atlases kārtas ietvaros. Tāpat EM ierosina nenoteikt šajos MK noteikumu Nr.238 grozījumos precīzu vadības izmaksu apmēru sabiedrībai Altum, ņemot vērā, ka tas tāpat nedrīkst pārsniegt Regulas Nr.1828/2006 43.panta 4.punktā minētos ierobežojumus. EM gadā četras reiz veic sabiedrības Altum ceturkšņa pārskatu pārbaudes, kurās pārliecinās par šī finansējuma procentuālo apmēru. Sabiedrībai Altum vadības izmaksas tiek aprēķinātas saskaņā ar EM un Finanšu ministriju saskaņoto „Programmu vadības izmaksu aprēķināšanas metodiku”.  Papildus EM ierosina nenoteikt precīzu sadalījumu pa aizdevumu veidiem, bet gan to noteikt sabiedrības Altum iesniegtajā projekta iesniegumā, gan arī līgumā par projektu īstenošanu. Šāda pieeja nepieciešama, lai neradītu papildus administratīvu slogu un nepieciešamību MK noteikumu grozījumu veikšanai.  Ņemot vērā augstāk minēto par precīzu vadības izmaksu neatrunāšanu MK noteikumos, EM ir papildinājusi MK noteikumu Nr.238 grozījumu projektu, nosakot, ka vadības izmaksas tiek segtas no ERAF un valsts budžeta finansējuma.  Ņemot vērā, ka 2.2.1.4.1.aktivitātes pirmās projektu iesniegumu atlases kārtas projekta īstenošana tika pabeigta 2014.gada 31.jūlijā, EM ierosina pārdalīt neizlieto finansējumu vadības izmaksām 738 863 *euro* apmērā, t.sk. ERAF finansējums 655 389 *euro* un valsts budžeta finansējums 83 474 *euro* uz 2.2.1.4.1.aktivtātes otro projektu iesniegumu atlases kārtu.  Papildus EM informē, ka atbalsts saimnieciskās darbības uzsācējiem netiks sniegts vienlaicīgi gan 1.3.1.2.aktivitātes, gan 2.2.1.4.1. aktivitātes otrās projektu iesniegumu atlases kārtas ietvaros.  Atbilstoši Regulas Nr.1083/2006 56.panta 1.punktam izmaksas ir atbilstīgas ES fondiem, ja tās veiktas līdz 2015.gada 31.decembrim. Ņemot vērā pieprasījumu pēc 2.2.1.4.1.aktivitātes ietvaros noteiktā atbalsta, kā arī, lai nodrošinātu n+2 principa izpildi, kas noteikts Regulas Nr.1083/2006 93.panta 1. un 2.punktā, kā arī to, ka 2014.-2020.gada Eiropas Savienības fonu plānošanas perioda jaunās aktivitātes finanšu instrumentu jomā, kas attiecas uz aizdevumiem, tiks uzsāktas ne ātrāk kā 2016.gada 1.ceturksnī, lai nodrošinātu atbalsta nepārtrauktību, EM ierosina pagarināt 2.2.1.4.1.aktivtātes otrās projektu iesniegumu atlases kārtas īstenošanas termiņu līdz 2015.gada 31.decembrim. Šāda pieeja nav pretrunā ar Ministru kabineta 2010.gada 9.novembra noteikumu Nr.1041 „Kārtība, kādā paredzami valsts budžeta līdzekļi Eiropas Savienības struktūrfondu un Kohēzijas fonda līdzfinansēto projektu īstenošanai, kā arī maksājumu veikšanas un izdevumu deklarācijas sagatavošanas kārtība” 40.punktu, kas nosaka, ka maksājumus var veikt līdz 2015.gada 31.decembrim. Tādējādi ir grozīts MK noteikumu Nr.238 40.2.punkts, paredzot, ka 2.2.1.4.1.aktivitātes otrās kārtas ietvaros maksājumus gala saņēmējiem var veikt līdz 2015.gada 31.decembrim. Attiecīgi grozīts MK noteikumu Nr.238 45.punkts, nosakot, ka sabiedrība Altum iesniedz noslēguma pārskatu atbildīgajā iestādē līdz 2016. gada 15. janvārim.  Saskaņā ar Ministru kabineta 2013.gada 28.maija instrukciju Nr.5 „Kārtība, kādā Valsts atbalsta programmu koordinācijas un pilnveidošanas konsultatīvajā padomē piesaka un izvērtē valsts atbalsta programmas, kuras īsteno finanšu instrumentu veidā” EM 2014.gada 27.oktobrī iesniedza valsts atbalsta programmas „Noteikumi par aizdevumiem komersantu konkurētspējas uzlabošanai” grozījumu pieteikumu FM Valsts atbalsta programmu koordinācijas un pilnveidošanas konsultatīvajā padomē.  **EM apņemas veikt visas nepieciešamās darbības, lai līdz 2014.gada novembra beigām varētu deklarēt finansējumu 3 985 089 *euro* apmērā Eiropas Komisijai, tādejādi nodrošinot n+2 principa izpildi, kas noteikts Regulas Nr.1083/2006 93.panta 1. un 2.punktā.** Plānotais laika grafiks ir šāds:   1. LGA veic atmaksu EM kontā Valsts Kasē – 31.oktobris; 2. EM veic finansējuma atmaksu Valsts budžetā- 3.novembris; 3. MK noteikumu Nr.238 grozījumu projekta apstiprināšana MK sēdē – 3.novembris; 4. EM vēstule FM par apropriācijas pārdali no 80.00.00. programmas „Nesadalītais finansējums Eiropas Savienības politiku Instrumentu un pārējās ārvalstu finanšu palīdzības līdzfinansēto projektu un pasākumu īstenošanai”- 3.novembris; 5. Sabiedrības Altum projekta iesnieguma grozījumu iesniegšana EM, tā izskatīšana, līguma grozījumu veikšana – 7.novembris; 6. Finanšu ministrijas rīkojuma projekts „Par budžeta resora ,,74. Gadskārtējā valsts budžeta izpildes procesā pārdalāmais finansējums" programmā 80.00.00 "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai" līdzekļu pārdali 2014.gadā”; 7. EM maksājums sabiedrībai Altum – 11.novembris; 8. EM iesniedz maksājuma pieprasījumu Valsts Kasē – 13.novembris. |
| 3. | Projekta izstrādē iesaistītās institūcijas | Projekts šo jomu neskar. |
| 4. | Cita informācija | Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Nepieciešami grozījumi:   1. Ministru kabineta 2011.gada 19.oktobra noteikumos Nr.818 „Noteikumi par darbības programmas „Uzņēmējdarbība un inovācijas” papildinājuma 2.2.1.1.aktivitāti „Ieguldījumu fonds investīcijām garantijās, paaugstināta riska aizdevumos, riska kapitāla fondos un cita veida finanšu instrumentos””; 2. Ministru Kabineta 2009.gada 17.februāra noteikumos Nr.164 „Noteikumi par aizdevumiem komersantu konkurētspējas uzlabošanai”. |
| 2. | Atbildīgā institūcija | EM |
| 3. | Cita informācija | Projekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | MK noteikumu projekta izpildi nodrošinās sabiedrība Altum un EM. |
| 2. | Projekta izpildes ietekme uz pārvaldes funkcijām | MK noteikumu projekta izpilde tiks nodrošināta sabiedrības Altum un EM esošo funkciju ietvaros. |
| 3. | Projekta izpildes ietekme uz pārvaldes institucionālo struktūru. Jaunu institūciju izveide | MK noteikumu projekta izpildei nav nepieciešams izveidot jaunas institūcijas. |
| 4. | Projekta izpildes ietekmes uz pārvaldes institucionālo struktūru. Esošu institūciju likvidācija | MK noteikumu projekta izpildei nav nepieciešams likvidēt esošās institūcijas. |
| 5. | Projekta izpildes ietekmes uz pārvaldes institucionālo struktūru. Esošu institūciju reorganizācija | MK noteikumu projekta izpildei nav nepieciešams reorganizēt esošās institūcijas. |
| 6. | Cita informācija | Nav. |

**Anotācijas II, III, V, VI sadaļa – projekts šo jomu neskar**

Ekonomikas ministrs V.Dombrovskis

Vīza: Valsts sekretāra pienākumu izpildītāja

Stratēģiskās plānošanas un resursu vadības

departamenta direktore V.Feodorova

30.10.2014. 9:23

2447

E.Dlohi

67013082, [Elina.Dlohi@em.gov.lv](mailto:Elina.Dlohi@em.gov.lv)

1. 06.10.2011. Finanšu ministrijas vēstule Nr.21 „“Par Eiropas Komisijas 21.02.2011 COCOF note Nr.10-0014-04-EN 29.06.2011. skaidrojumu” [↑](#footnote-ref-1)
2. 03.10.2011. Uzraudzības komitejas sapulces (15th Project Steering Committe (PSC) meeting JEREMIE Latvia) protokola 4.punkts [↑](#footnote-ref-2)
3. 08.02.2013. Finanšu ministrijas vēstule Nr.21-2-01/810-ip “Par vienu un to pašu projekta attiecināmo izmaksu finansēšanu vairāku aktivitāšu ietvaros” [↑](#footnote-ref-3)
4. DG REGIO 15.03.2013. Nr. ARES (2013) 3475452 ziņojums [↑](#footnote-ref-4)
5. <http://tap.mk.gov.lv/mk/mksedes/saraksts/protokols/?protokols=2013-03-05> 38§ [↑](#footnote-ref-5)
6. Ministru kabineta 2009.gada 31.marta noteikumi Nr.293 „Noteikumi par darbības programmas „Cilvēkresursi un nodarbinātība” papildinājuma 1.3.1.2.aktivitāti „Atbalsts pašnodarbinātības un uzņēmējdarbības uzsākšanai”” [↑](#footnote-ref-6)
7. Eiropas Komisijas 2011.gada 21.februārī izdotie norādījumi attiecībā uz finanšu instrumentu ieviešanu „Guidance Note on Financial Engineering Instruments under Article 44 of Council Regulation (EC) No 1083/2006” [↑](#footnote-ref-7)